
Toko 1



			
Raha Sahirana Loatra Ianao ny Hivavaka dia Tena Sahirana Ianao



			Nony fantatr’i Daniela fa efa voaisy Sonia ny soratra, dia nankao an-tranony izy; ary ny varavarankelin’ny tranony ambony manandrify an’i Jerosalema dia nivoha, koa intelo isan’andro izy no nandohalika ka nivavaka sy nisaotra teo anatrehan’Andriamaniny, tahaka ny fanaony hatramin’ny taloha.

			Daniela 6:10

			Na iza na iza sahirana loatra ny hivavaka dia tena sahirana tokoa. Na iza ianao na iza dia tsy afaka hamela ny tenanao ho lasa sahirana loatra ny hivavaka. Hitanao avy ao amin’ny soratra masina eo ambony fa nivavaka intelo isan’Andro Daniela.  Ny teny tena zava-dehibe nampiasaina amin’ity andininy ity dia ny hoe “tahaka ny fanaony hatramin’ny taloha”.  Midika izany fa nanao ireo vavaka ireo tamin’ny fotoana hatrany Daniela.  Tsy hoe nivavaka fotsiny Daniela satria tao anaty korontana fa nanana fahazarana nivavaka izy.

			Matetika rehefa lasa tena ambinina ny olona dia manomboka mijanona tsy mandeha amin’ny fivoriam-bavaka intsony ary lasa miverin-dalana.  Tsy tahaka izany tamin’i Daniela!  Praiminisitra tao amin’ny firenena nisy azy izy, ilay tokana manam-pahefana faharoa teo amin’ny mpanjaka.  Olona tena nahomby tokoa izy izay natsangana avy amin’ny fanandevozana ho lasa amin’ny asa ambony amin’ny Praiminisitra.  Anisan’ny anankiray amin’ireo olona najaina sy natahorana teo amin’ny firenena izy.  Izy no mpanao politika lehibe indrindra tamin’ny androny.  Mpanompon’olona tsotra izy teo aloha.  Na izany aza mbola nivavaka intelo isan’andro izy, isan’andro!

			Inona ireo fitsipika izay nitarika an’i Daniela ho nanana fotoanan’ny vavaka ttsy fanaon’ny olona firy ary tsy miovaova?  Ireto izy ireo, Vakio izy ireo ary aoka ho lasa fitsipikao ihany koa. Afaka manana ny fahombiazana tahaka ny nananan’i Daniela ihany koa ianao. Tiako ianao hamaky, hianatra ary hanao fanadihadiana ireto fitsipika manaraka ireto izay inoako fa nitarika an’i Daniela tamin’ny fiainany.

			Fitsipika No. 1:  Tena Zava-dehibe ny Vavaka

			Nisy olona niteny indray mande izay fa tena zava-dehibe ny mahalala hoe ahoana no fivavaka noho ny hoe manana marim-pahaizana avy eny amin’ny sekoly ambaratonga ambony.  Maro be ny zavatra tena manan-danja eto amin’ity fiainana ity.  Zava-dehibe ny fampianarana tsara. Zava-dehibe ny vola.  Zava-dehibe ny fanambadiana na tokantrano tsara. Nefa, ny fiainam-bavaka tsara no tena zava-dehibe indrindra!

			Ataovy miditra ao amin’ny fanahinao izany — amin’ny zavatra rehetra tokony ho azonao, mahazoa vavaka!  Amin’ny zavatra rehetra ataonao, manaova toerana ho an’ny vavaka!

			Fitsipika No. 2:  Tsy misy mihintsy na iza na iza Tena Sahirana, Tahiana na Mahomby loatra ka tsy hivavaka

			Mety manana fomba fiainana feno fahasahiranana ianao ary mety olona mana-danja; na izany aza, mihevitra aho fa tsy sahirana noho i Daniela ianao.  Praiminsitra Daniela, mpitarika tamin’ny firenena.  Maro amin’ny olona no mieritreritra fa ny Lehiben’ny Firenena sy ny minisitra amin’ny fitondram-panjakana dia miaina tony sy mifaly, mandeha misidina maneran-tany.  Tsy marina izany!  Izaho dia mpitarika amin’ny fikambanana lehibe ary fantatro fa ny olona amin’ny toerana avo dia tsy manana fiainana mora na tsotra.  Arakaraky ny haavo misy anao no maha lehibe ny andraikitra anananao. 

			Tena be asa mafy atao amin’ny fitoerana eo amin’ny kihon’ny fiainana sy ny asa fanompoana.  Fantatrao fa ny mpanatanteraka mahomby tahaka an’i Daniela dia tena feno ny sainy izay mitady hitarika aretina tahaka ny hoe aretim-bavony sy ny aretim-po?  Mahazatra izany tranga izany ho an’ny olona sahirana amin’ny asany nohon’ ny amin’ny asa mafy ataon’izy ireny.  

			Anisan’ny iray amin’ireny olona ireny Daniela.  Praiminisitra izy nefa nahatsapa izy fa tsy sahirana loatra ny hivavaka intelo isan’andro.  Raha mieritreritra ianao fa sahirana loatra ny hivavaka dia mamitaka ny tenanao ianao.  Raha tsy mivavaka ianao dia satria ianao no tsy te hivavaka.  Ny antony dia satria mieritreritra ianao fa tsy zava-dehibe ny vavaka izao!  Tena nahomby Daniela nefa mbola nivavaka.  Nahoana izy no afaka nivavaka intelo isan’andro?

			Misy olona afaka tamin’ny fahantrana ho amin’ny fanambinana.  Tamin-dry zareo nahantra dia nanana fotoana be dia be nanatrehana fivoriam-bavaka.  Rehefa lasa tahiana ry zareo dia mahatsapa fa mety avokoa ny zavatra rehetra.  Tsia!  Tsy mety tsara ny zavatra rehetra!  Tsy marika hoe hitsaharana tsy hivavaka ny fanambinanao.

			Fitsipika No. 3:  Ny Vavaka no Loharanon’ny Hery sy Fiarovana

			Tsy maintsy fantatrao fa ny vavaka no mandefa ny herin’Andriamanitra ho antsika.  Nahafantatra ny herin’ny vavaka Jesosy.  Izany no antony nandaniany ora maro tamin’ny vavaka.  Mety lehilahy mahomby amin’ny fandraharahana ianao ary tsy mihevitra hoe mila “zavatra” ara-panahy.  Na koa mpanao politika ianao ary mieritreritra fa ny fiarovana anao dia tsy maintsy tonga amin’ny alalan’ny herin’ny ody na sikidy.  

			Avelao aho hilaza aminao izao fa misy hery amin’ny vavaka.  Tsy mila hery hafa isika rehefa manana ny herin’ny vavaka.  Misy fiarovana ho antsika rehefa mivavaka isika.  Fitaovam-piadiana farany an’Andriamanitra ny vavaka (Efesiana 6:18).  Amin’ny fiteny hafa, zava-dehibe amin’ny fiarovana ny ara-panahinao ny vavaka.

			Maro be ny olona matahotra rehefa ambinina ry zareo. Tena feno tahotra Joba rehefa nambinina izy. Ny niafarany dia niteny izy hoe, “ny natahorako indrindra no nitranga tamiko”.  Ny olona sasany mihevitra fa mety hisy olona hampiasa hery hafahafa mba hamonoana azy.  Tsy misy na inona na inona tokony hatahoranao rehefa olom-bavaka tahaka an’i Daniela ianao.  Maro be ny olona te hamono an”i Daniela.  Tsy hoe nieritreritra ny hamono an’i Daniela fotsiny ireny olona ireny fa efa nanandrana ny hamarana ny momba azy tanteraka mihintsy.  Tamin’ny alalan’ny herin’ny vavaka dia narovana tamin’ny liona Daniela.  

			Hitako miparitaka amin’ny tahotra ny liona rehetra amin’ny fiainanao!  Hitako mitsangana ny herim-bavakao!  Hitako ianao mandroso noho ny amin’ny fiainam-bavaka vaovao!

			…Jesosy koa natao batisa sy nivavaka ka nisokatra ny lanitra,

			Lioka 3:21

			Hitako ny lanitra misokatra eo amin’ny fiainanao!  Aza adino mihitsy izany!  Nisokatra ny lanitra rehefa nivavaka Jesosy.  Tonga tahaka ny orana eo aminao na amin’ny ara-batana na amin’ny ara-panahy ny fitahiana rehefa olom-bavaka ianao.

			Fitsipika No. 4:  Ny Vavaka dia Zava-dehibe amin’ny Fahazoana sy Fihazonana ireo Fitahian’Andriamanitra

			Manana zavatra ireharehana ve ianao? Nahavita zavatra amin’ity fiainana ity ve ianao? Avelao hiteny aminao aho fa nohon’ ny fahasoavan’Andriamanitra izany.  Noho ny herin’ny vavaka dia hahavita zava-dehibe mihoatra ianao.  Amin’ny alalan’ny vavaka no ahafahanao mihazona izay napetrak’Andriamanitra eo an-tananao.

			Nisy olona nahazo dolara amanarivony ho fanomezana azy.  Ankehitriny izany vola izany dia miha manjavona sy mihena.  Mety manome zavatra anao Andriamanitra nefa mitaky ny fahasoavany ny fihazonana izany fitahiana izany.  Pasitera amin’ny asa fanompoana lehibe ve ianao?  Avelao aho hiteny aminao, mitaky vavaka ny fanohanana anao tsy ho rava ao amin’ny asa fanompoana.  Inona no eritreretinao tamin’ny fitohizan’i Jesosy nivavaka hatrany?

			Misy lalàn’ny fanaovana kolikoly amin’ny asa eto amin’izao tontolo izao.Miharava avokoa ny zavatra rehetra. Miharava ny fandraharahanao.Miharava ny fiangonanao. Miharava ny fiainanao.  Mitaky ny herin’Andriamanitra amin’ny alalan’ny vavaka mba hitananao ny zavatra rehetra izay nomeny anao.

			Fitsipika No. 5:  Mba hahatonga ny Vavaka ho misy Fiatraikany dia tsy Maintsy Atao Fahazarana

			Nisy lehilahy antsoina hoe Dostoyevsky niteny hoe, “Ny tapany faharoa amin’ny fiainan’ny olona dia mitsangana amin’ny alalan’ny fahazarana izay azony tamin’ny tapany voalohany.”

			Hoy Pascal hoe, “Ny hatsaran’ny tanjaky ny olona dia amin’ny alalan’ny fahazarana miasa na manao zavatra.”

			Raha te ho olona lehibe ianao amin’ity fiainana ity dia tsy maintsy manana fahazarana tsara.  Ny atao no lasa fahazarana rehefa miverimberina; indraindray fanahiniana, indraindray tsy fanahiniana. Lasa fahazaranao ilay izy!

			Mety ho tsara na ratsy ny fahazarana.  Tsarovy fa ny fahazarana tsara dia azo averina mora foana toy ny fahazaran-dratsy.  Ny toetra tsara no mitarika anao amin’ny fahombiazana mitohy hatrany na dia tsy mieritreritra izany aza ianao.  Ny fahazaran-dratsy dia mitarika amin’ny tsy fahombiazana mitohy hatrany. Raha tapa-kevitra hampivelatra fahazarana amin’ny vavaka ianao dia mamelatra fahazarana ho amin’ny fahombiazana.  Nandeha tany am-piangonana tamin’ny sabata Jesosy satria izany no fahazarany.  Manambara amintsika ny Baiboly fa nanana fanao mahazatra azy Jesosy. 

			…araka ny fanaony [fahazarana], dia niditra tao amin’ny synagoga tamin’ny andro sabata Izy…

			Lioka 4:16

			Nanana fahazarana nivavaka intelo isan’andro Daniela.  

			…koa intelo isan’andro izy [Daniela] no nandohalika ka nivavaka...

			Daniela 6:10

			Ny fiainana ao amin’izao tontolo izao dia tsy natao ho idiran’ny fotoanan’ny vavaka.  Manomboka vao maraina ny asa ary mitohy tara hatramin’ny alina.  Mety efa lasa ny herinandro izay ianao vao hieritreritra vavaka.  Ho an’ny olona maro, amin’ny trangan-javatra sarotra irery ihany izay vao mahatsiaro hoe mila vavaka.  Ry namako, tena zava-dehibe ny mampiditra ny vavaka amin’ny fiainanao.

			Tsy kodiarana fiandry fanolo Andriamanitra!  Ny kodiarana fiandry fanolo dia ampiasaina amin’ny fotoana vonjimaika irery ihany.  Tsy adala Andriamanitra.  Izay afafin’ny olona no hojinjainy.  Raha manana fotoana ho an’Andriamanitra ianao dia manana fotoana itahiana anao koa Izy.  Ny famindrampon’Andriamanitra irery ihany no mahatonga Azy mihaino ny vavaka sasany.

			Velaro ny fiainam-bavakao mandra-pahatonga izany ho lasa mandeha ho azy.  Velaro ny fiainam-bavakao mandra-pahatonga anao ho zatra mivavaka tsy mieritreritra akory ny amin’izay ataonao.

			Manamboatra Fotoana Hivavahana Aho

			Tamin’izaho mbola mpianatra ara-medikaly dia tena sahirana tamin’ny fanenjehana ny asako.  Nisy fotoana tsy afaka mivavaka akory.  Nefa satria nanao ny vavaka ho isany amin’ny fiainako kritianina aho dia tsy nisy hevitra hoe tsy hanao an’izany aho!  Ampidiriko fotsiny ao amin’ny fandaharam-potoanako izany.  Nanapa-kevitra hivavaka tamin’ny alina be aho.  Matetika dia tratry ny torimaso tamin’izany ary dia mitsangana mivavaka mba tsy hatory.  Tena zava-dehibe tamiko ny vavaka ary tsy navelako tsy hisy an’izany ny fiainako.

			Indray alina, rehefa nandeha ho any amin’ny efitranoko aho rehefa taorian’iray tamin’ ireo fotoan’ny vavaka ireo dia hay natory eny am-pandehanana! Rehefa tao amin’ny trano Departemanta Espagnol ny oniversite aho izay vao taitra tamin’ny torimasoko!  Mino aho fa hitan’Andriamanitra ny faniriako lalina tamin’ny fitohizana nivavaka na dia teo aza ny fandaharam-potoana tsy hay heverina tamin’ny sekoly ara-medikaly.

			Fitsipika No. 6:  Tsy Maintsy Mitohy ny Vavaka na amin’ny Fotoanan’ny Korontana na amin’ny Fotoanan’ny Fiadanana

			Nahoana isika no miandry korontana vao mivavaka?  Mety mandray olona iray ho tena namanao ve ianao raha amin’ny fotoanan’ny zava-tsarotra eo aminy irery ihany izy izay vao miantso anao?  Amin’ny fotoanan’ny fiadanana dia tsy manana fotoana ho anao izy.  Mitady olona afaka miaraka Aminy Andriamanitra na amin’ny fotoana tsara na ratsy.

			Arakaraky ny itoriako teny no mahatsara amin’ny fitorian-teny.  Arakaraky ny ivavahanao no mahatonga anao ho tsara kokoa amin’ny vavaka.  Amin’ny fotoanan’ny fahasarotana dia ho hitanao ny tenanao mitsangana amin’izany ary mitondra vavaka mahery vaika misy vokatra.

			Fitsipika No. 7:  Ny Firenena Rehetra dia Mila Vavaka be dia be sy Mpitarika Feno Vavaka

			Tsy isalasalana fa izao tontolo izao dia fehezin’ny fanahy ratsy eny amin’ny fitoerana avo.  Feno olona miady amin’izy samy izy ihany ny tany. Mosary, ady, areti-madringana sy loza!  Mila mijery fotsiny amin’ny vaovao iraisam-pirenena ny masonao dia handre karazana loza hafa indray.

			Ireo mpanao didy jadona isan-karazany dia maro manenika ny firenena maro.  Tahaka ny bibilava manala ny hodiny, maro amin’ny mpanao didy jadon’ ny taon-dasa no manana “endrika demokratika” vaovao. 

			Maro amin’ny mpitarika firenena no eo ambany fifehezan’ny fanahy ratsy amin’izao ary izany no mahatonga azy ireny manao izay tiany.  Mifikitra amin’ny hery ry zareo raha tokony omen-kaja mamela ny hafa mba hanana fahafahana hitarika.  Tahaka ny “vampires”, misotro ny ran’ny haren’ilay firenena ry zareo ary mametraka izany any amin’ny toerana miafina.

			Ireo mpitarika politika tahaka an’i Hitler izay nitarika ny firenena iray manontolo voalohany tamin’ny fanambinana dia potika tanteraka. Tsaroako hatrany hoe tahaka ny ahoana ny fiovana teo amin’i Afrika Atsimo rehefa nosoloin’ny Filoha Botha ny Filoha De Klerk. Nisy mpitarika vaovao izay nitondra ny fanafahana an’i Nelson Mandela sy ny fiafaran’ny fanavakavaham-bolonkoditra. Tena zava-dehibe ho antsika ny mivavaka ho an’ireny mpitarika ireny mba ho ambinina ny firenentsika.  Ilay olona tena izy izay mitantana ireo raharaha dia manao karazan-javatra maro eo amin’ny firenentsika.  Mino aho fa ny fisian’ny olom-bavaka tahaka an’i Daniela dia nitondra fiavahana ho an’izany firenena izany.

			Fitsipika No. 8:  Tena Zava-dehibe ny Mivavaka amin’ny Vanim-potoana Lava

			Taona maro lasa izay, ny vavaka tokana fantatro dia ny vavaka vakian’ny mpisorona aminay ao am-piangonana.  Ny lava indrindra vitako tamin’ny vavaka dia telopolo na efapolo segondra ary manao izany aho rehefa mamerina ny Vavaka nampianarin’ny Tompo. Telo no vavaka fantatro hoe ahoana no fivavaka: Ny Vavaka nampianarin’ny Tompo, Masina Maria ary ny mivavaka amin’ny anjelin’Andriamanitra!  Na izany aza, rehefa nitombo tao amin’ny Tompo aho dia nianatra ny fomba fivavaka ho an’ny tenako. Afaka mivavaka mandritra ny ora maro aho izao amin’ny fotoana rehetra.

			Tadidiko hatrany ny fotoana voalohany nivavahako adin’ny telo.  Mpianatra tao amin’ny Sekoly tao Achimota aho (Prince of Wales College).  Teo anivon’ny fahasarotana aho ary nila ny fanelanelanan’Andriamanitra.  Tadidiko ihany koa ny fotoana voalohany nivavahako adin’ny fito.  Taona faha enina tao amin’ ny Sekoly Achimota aho tamin’ izany. Nivavaka tamin’ny 10 maraina hatramin’ny 5 hariva aho. Mahafinaritra ahy ny mivavaka mandritra ny ora maro.

			  Ny mivavaka telopolo minitra amiko dia efa saika tsy vavaka.  Tandremo sao tsy azonao ny tiko ho lazaina; Tsy miteny aho akory hoe tsy mihaino vavaka fohy Andriamanitra.  Manambara aho hoe efa nampitombo ny hakanton’ny fanaovana vavaka mandritra ny ora maro tahaka an’i Jesosy aho.  Nivavaka adin’ny telo tao amin’ny sahan’i Getsemane Jesosy.

			Ary nony nandroso kelikely Izy dia niankohoka ka nivavaka… Ary nankeo amin’ny mpianany Izy ka nahita azy matory dia hoy Izy tamin’i Petera, Hay, TSY MAHAZAKA NY MIARAMIARI- TORY AMIKO NA DIA ORA IRAY IHANY AZA IANAREO?  Dia nandeha fanindroany Izy ka nivavaka… Ary tonga Izy dia nahita azy matory indray, efa nolondolondo ny masony.  Ary nandao Izy ka lasa indray dia nivavaka fanintelony ka nanao izany teny izany ihany.

			Matio 26:39,40,42-44

			Gaga Jesosy eo amin’io soratra masina io fa ireo mpianatra dia tsy afaka nivavaka na dia adin’ny iray akory aza.

			Ary nankeo amin’ny mpianatra Izy ka nahita azy matory, dia hoy Izy tamin’i Petera: Hay! Tsy mahazaka ny miaramiari-tory amiko na dia ora iray ihany aza ianareo?

			Matio 26:40

			Nanao vavaka nandritra ny alina Jesosy talohan’ny nifidianany ireo mpianany.

			Ary izao no niseho tamin’izany andro izany, niakatra tany an-tendrombohitra Izy mba hivavaka, sady naharitra nivavaka tamin’Andriamanitra nandritra ny alina. Ary nony maraina ny andro, dia nantsoiny hanatona Azy ny mpianany ka nifidianany roa ambin’ny folo lahy izay nataony hoe apostoly;

			Lioka 6:12,13

			Mety tsy toro-marika mibaribary ao amin’ny Baiboly ny manao vavaka lavabe nefa kosa voalaza anatin’ ny Teny izany.   Ao amin’ny toko ho avy eo dia hampianatra anao ny tokony entina am-bavaka rehefa tapa-kevitra ianao hanao vavaka mandritra ny ora maro.

			Fitsipika No. 9:  Tena Zava-dehibe ny Miditra ao amin’ny Efi-tranonao mba ho amin’ny Fiatraikan’ny Vavaka

			Maro amin’ny kristiana no tsy afaka mivavaka raha tsy miaraka amin’ny vondrona.  Tsy afaka mitoetra ao amin’ny efi-tranony manokana mivavaka adin’ny iray ry zareo.  Tena fahalemena lehibe izany.  Misy fahasamihafana ny mivavaka irery sy ny mivavaka miaraka amin’ny vondron’olona.  Tena zava-dehibe ireo karazam-bavaka roa ireo.  Raha afaka mivavaka adin’ny telo ianao irery dia afaka mivavaka adin’ny enina miaraka amin’ny olona.  Tsotra ny mivavaka miaraka amin’ny vondrona.  Amin’ny fotoana rehetra, itaro ny fahaizanao mivavaka irery, manitatra ny fahaiza-manaonao hanamarika fahavitan-javatra lehibe ianao amin’ny vavaka.

			Fitsipika No. 10:  Tsy maintsy Mampivoatra ny Fahaizany sy ny Rafitra Kajy Tokony Arahina Hivavahana In-efatra Isan’andro

			Misy karazana fotoana lehibe efatra ivavahana:  maraina, atoandro, hariva ary amin’ny fotoana rehetra.

			Nivavaka tamin’ny maraina Jesosy!

			Ary nony ampitso maraina dia nifoha mbola maraim-be Izy ka nivoaka nankany an-tany foana ary nivavaka tany.

			Marka 1:35

			Inona no tena zava-dehibe amin’ny fivavahana maraina?  Tena tsara ny mivavaka amin’ny maraina satria mihaona amin’Andriamanitra ianao alohan’ny hihaonanao amin’ny devoly.  Mihaona amin’Andriamanitra ianao alohan’ny hihaonanao amin’ny trangan-javatry ny fiainana.  Hosoran’Andriamanitra handresy ny tendrombohitra rehetra izay mifanena aminao amin’ny fiainanao ianao.

			Ny atao hoe mivavaka amin’ny atoandro dia mivavaka eo an-tenantenan’ny asa.  

			Ary rehefa nandrava ny olona Izy dia lasa nankany an-tendrombohitra hivavaka.

			Marka 6:46

			Rehefa mivavaka amin’ny atoandro ianao dia midika hoe amin’ny hafanan’ny andro ary amin’ny ady lehibe, fantatrao fa Andriamanitra no zava-dehibe indrindra amin’ny hery amin’ny fiainanao.  Ho tahian’Andriamanitra amin’ny vavaka atoandro ianao.  Hitako ianao mivavaka amin’ny atoandro!

			Afaka maka fotoana kely amin’ny sakafo atoandro ianao ary mivavaka.  Hanao zavatra tsara ho anao mihoatra noho ny vary iray vilia izany vavaka izany!

			Tena zava-dehibe ihany koa ny mivavaka amin’ny hariva.  Raha niteny ny Baiboly hoe “mianbena ary mivavaha”, dia tsy midika izany hoe sokafana hatrany ny masonao rehefa mivavaka.  Ny tena heviny dia hoe mifohaza ary mivavaha.

			Ary izao no niseho tamin’izany andro izany, niakatra tany an-tendrombohitra Izy mba hivavaka, sady naharitra nivavaka tamin’Andriamanitra nandritra ny alina.

			Lioka 6:12

			Misy zavatra momba ny fivavahana amin’ny alina izay tsy mitovy amin’ny mivavaka amin’ny andro.  Tena fahatsapana tsy mitovy tokoa.  Reko ny famantaran’ora tena matanjaka tokoa rehefa amin’ny 2 alina.  Rehefa mivavaka amin’ny alina ianao dia mamingana ireo herin’ny fahamaizinana amin’ny fomba hafa.  Izy ireo ilay antsoina hoe ny herin’ny fahamaizinana (alina).

			Ny fotoana lehibe fahaefatra ivavahana dia amin’ny “fotoana rehetra”.

			Mivavaha ka aza mitsahatra.

			1 Tesaloniana 5:17

			Natao ho tsy misy farany ny vavaka amin’ny fifandraisana amin’ny rainao any an-danitra.  Efa nomeny antsika ny batisan’ny fanahy Masina sy ny fanomezana amin’ny fitenenana amin’ny fiteny tsy fantatra.  Mivavaka amin’ny fotoana rehetra aho.  Matetika ny vadiko ny miteny amiko fa mivavaka aho ao anatin’ny torimaso!

			Mivavaha ka aza mitsahatra.

			1 Tesaloniana 5:17

			Afaka mivavaka ianao any anaty bus ary eny an-dalana handeha hiasa.  Afaka mivavaka fohy ho an’ny tenanao ianao rehefa tonga ao amin’ny birao.  Afaka mivavaka ianao rehefa any an’efi-trano fandroana.  Faly Andriamanitra rehefa mifandray tsy tapaka Aminy ny zanany.

			Manana namana aho ary ny ramatoa vadiny dia mahavita miantso azy amin’ny finday impito farafahakeliny ao anatin’ny indray andro.  Tao amin’ny fivoriana niaraka taminy aho izay nandraisany antso tsy latsaky ny efatra avy amin’ny ramatoa vadiny.  Tsy misy tena zava-dehibe fa mitahiry fifandraisana fotsiny izy!  Mihevitra aho fa zavatra tsara izany.  Miantso tsy mijanona izy!

			Afaka mivavaka tsy misy fitsaharana koa ianao!  Hitako ianao mivavaka amin’ny maraina sy amin’ny hariva!  Hovain’Andriamanitra ny fiainanao noho ny amin’ny fianam-bavaka vaovao eo aminao!  Amin’ny fanambadianao, ny fandraharahana ary ny asa fanompoana dia tsy ho toy ny teo aloha intsony rehefa voavakinao ity boky ity!

			Rehefa tahaka an’i Daniela ianao manapa-kevitra hivavaka mandritra ny ora maro dia ho hitanao fa mila manana rafitra kajy am-bavaka ianao.  Mila zavatra hitarika anao amin’ny fiainam-bavakao ianao.  Amin’ity toko manaraka ity dia hianatra ny rafitra kajy am-bavaka isika.

			Ny Fitsipiky ny Vavak’i Daniela

			•	Tena zava-dehibe ny vavaka.

			•	Tsy misy na iza na iza hoe sahirana loatra, na tahiana loatra na mahomby loatra ka tsy hivavaka.

			•	Ny vavaka no loharanon’ny herintsika sy fiarovana.

			•	Zava-dehibe ny vavaka amin’ny fangatahana sy fihazonana ireo fitahian’Andriamanitra.

			•	Mba hahatonga ny vavaka hisy fiatraikany dia tsy maintsy atao mahazatra.

			•	Tsy maintsy mitohy mivavaka na amin’ny fotoan-tsarotra na amin’ny fotoan’ny fiadanana.

			•	Ny firenena rehetra dia mila vavaka be dia be sy mpitarika feno vavaka.

			•	Zava-dehibe ny mivavaka amin’ny fotoana maharitra.

			•	Zava-dehibe ny miditra ao amin’ny efi-tranonao mba ho amin’ny fiatraikan’ny vavaka.

			•	Tsy maintsy mampivelatra ny fahaizanao sy ny rafitra kajy arahina entina hivavahana in-efatra isan’andro ny tsirairay.

